กรุ๊ปลีสรับค่าแรงปรับเป้าให้กู้2ล้อ
กรุ๊ปลีส ลุยปล่อยกู้มอเตอร์ไซค์ 1 หมื่นคันต่อเดือน รับเศรษฐกิจดี ค่าแรง 300 บาท สินค้าเกษตรพุ่ง
17 ม.ค. 2556

กรุ๊ปลีส ลุยปล่อยกู้มอเตอร์ไซค์ 1 หมื่นคันต่อเดือน รับเศรษฐกิจดี ค่าแรง 300 บาท สินค้าเกษตรพุ่ง
นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส เปิดเผยว่า ในช่วงกลางปีนี้บริษัทคาดว่ายอดปล่อยสินเชื่อเช่าซื้อรถจักรยานยนต์จะเพิ่มขึ้นไปถึง 1 หมื่นคันต่อเดือนได้ ซึ่งเป็นผลมาจากเศรษฐกิจที่ยังเติบโตได้ดี ค่าแรงขั้นต่ำที่ปรับเพิ่มขึ้นเป็น 300 บาทต่อวัน และราคาสินค้าเกษตรอยู่ในระดับสูง ส่งผลให้ลูกค้ามีกำลังซื้อเพิ่มมากขึ้น ขณะเดียวกันความสัมพันธ์กับตัวแทนขายรถหรือดีลเลอร์ก็อยู่ในเกณฑ์ดีสามารถส่งลูกค้าให้กับบริษัทได้อย่างต่อเนื่อง
“ยอดปล่อยสินเชื่อรถจักรยานยนต์ที่เติบโตมาอยู่ระดับ 8,000 คันต่อเดือน เป็นอัตราการขยายตัวที่ก้าวกระโดดอย่างมากเมื่อเปรียบเทียบกับปี 2553 ที่ธุรกิจอยู่ในช่วงปกติและมียอดปล่อยสินเชื่อประมาณ 3,800-4,000 คันต่อเดือน ขณะที่ธุรกิจในปี 2554 นำมาเปรียบเทียบไม่ได้เพราะได้เกิดปัญหาอุทกภัยจนส่งผลทำให้ธุรกิจเกิดการชะลอตัว แต่เชื่อว่าในปี 2556 ภาพรวมทางเศรษฐกิจของไทยยังเติบโตได้ดี จากเดิมที่บริษัทตั้งเป้าสิ้นปีนี้ ยอดปล่อยสินเชื่อจะอยู่ที่ 1 หมื่นคันต่อเดือนนั้น คาดว่าเป้าหมายดังกล่าวจะบรรลุผลได้ภายในสิ้นเดือน พ.ค.นี้” นายมิทซึจิ กล่าว
สำหรับการดำเนินธุรกิจเช่าซื้อรถจักรยานยนต์ในกัมพูชา ในนามบริษัทลูกที่ชื่อ จีแอล ไฟแนนซ์ หรือจีแอลเอฟ นั้น ในช่วงเริ่มต้นของการดำเนินธุรกิจและการทดสอบตลาด ได้เห็นอย่างชัดเจนว่าธุรกิจมีโอกาสเติบโตอย่างมาก โดยปลายปีที่แล้วบริษัทได้ทดลองปล่อยสินเชื่อให้กับลูกค้าไปแล้วประมาณ 130 ราย เพื่อทดสอบความพร้อมและระบบการทำงาน ซึ่งทุกอย่างเป็นไปอย่างราบรื่นและไม่มียอดหนี้ที่ไม่ก่อให้เกิดรายได้ หรือเอ็นพีแอล แต่อย่างใด
ทั้งนี้ หลังจากที่ทดสอบการปล่อยสินเชื่อจำนวน 130 ราย ในช่วงปลายปีที่แล้ว ทุกอย่างเป็นไปได้ด้วยดี ยังไม่มีตัวเลขเอ็นพีแอลเกิดขึ้น ดังนั้น ในปีนี้บริษัทจะขยายธุรกิจอย่างเต็มที่ ซึ่งภายในกลางปีนี้ จะเพิ่มสำนักงานขายให้ครบ 36 แห่ง เพื่อครอบคลุมพื้นที่การให้บริการทั้งหมดของกัมพูชา ซึ่งปัจจุบันจีแอลเอฟเป็นผู้ให้บริการในธุรกิจเช่าซื้อรถจักรยานยนต์ที่ได้รับใบอนุญาตจากธนาคารแห่งประเทศกัมพูชาและเป็นเพียงบริษัทเดียวที่มีสิทธิให้สินเชื่อในการเช่าซื้อรถจักรยานยนต์ฮอนด้า ซึ่งเป็นรถจักรยานยนต์ที่ได้รับความนิยมสูงสุดในกัมพูชาและครองส่วนแบ่งทางการตลาดสูงถึง 95%